CELEX: 32020R1801
Language: sl
Date: 2020-11-30 00:00:00
Title: Izvedbena uredba Komisije (EU) 2020/1801 z dne 30. novembra 2020 o prilagoditvi prilagoditvene stopnje za neposredna plačila v skladu z Uredbo (EU) št. 1306/2013 Evropskega parlamenta in Sveta za koledarsko leto 2020

1.12.2020   
               
               
                  SL
               
               
                  Uradni list Evropske unije
               
               
                  L 402/49
               
            
         IZVEDBENA UREDBA KOMISIJE (EU) 2020/1801
         z dne 30. novembra 2020
         o prilagoditvi prilagoditvene stopnje za neposredna plačila v skladu z Uredbo (EU) št. 1306/2013 Evropskega parlamenta in Sveta za koledarsko leto 2020
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 1306/2013 Evropskega parlamenta in Sveta z dne 17. decembra 2013 o financiranju, upravljanju in spremljanju skupne kmetijske politike in razveljavitvi uredb Sveta (EGS) št. 352/78, (ES) št. 165/94, (ES) št. 2799/98, (ES) št. 814/2000, (ES) št. 1290/2005 in (ES) št. 485/2008 (1) ter zlasti člena 26(4) Uredbe,
         po posvetovanju z Odborom za kmetijska sklada,
         ob upoštevanju naslednjega:
         
                     (1)
                  
                  
                     Z Izvedbeno uredbo Komisije (EU) 2020/862 (2) je bila določena prilagoditvena stopnja za neposredna plačila na podlagi Uredbe (EU) št. 1306/2013 za koledarsko leto 2020. Navedena prilagoditvena stopnja je bila določena na podlagi informacij, ki so na voljo v okviru osnutka proračuna za leto 2021, zlasti ob upoštevanju zneska finančne discipline v višini 487,6 milijona EUR za rezervo za krizne razmere v kmetijskem sektorju iz člena 25 Uredbe (EU) št. 1306/2013.
                  
               
                     (2)
                  
                  
                     Navedena prilagoditvena stopnja je upoštevala tudi potrebo po uporabi finančne discipline, da bi se upoštevale letne zgornje meje iz člena 16 Uredbe (EU) št. 1306/2013, kot je določeno v členu 26(1) navedene uredbe.
                  
               
                     (3)
                  
                  
                     Medtem ko potreba po finančni disciplini ostaja 487,6 milijona EUR za rezervo za krizne razmere v kmetijskem sektorju, je iz predhodnih ocen v zvezi s prihodnjim dopolnilnim pismom Komisije št. 1 k osnutku proračuna za leto 2021, ki vsebuje napovedi za neposredna plačila in s trgom povezane odhodke, razvidno, da je treba prilagoditi stopnjo finančne discipline iz Izvedbene uredbe (EU) 2020/862.
                  
               
                     (4)
                  
                  
                     Zato je na podlagi novih informacij, ki jih ima Komisija, primerno prilagoditi prilagoditveno stopnjo v skladu s členom 26(4) Uredbe (EU) št. 1306/2013 pred 1. decembrom koledarskega leta, za katero se ta prilagoditvena stopnja uporablja.
                  
               
                     (5)
                  
                  
                     Spremenjeni predlog za uredbo Sveta o določitvi večletnega finančnega okvira za obdobje 2021–2027 (3) še ni bil sprejet. Kot previdnostni ukrep in ker je postopek odločanja za sprejetje navedene uredbe že v izjemno napredni fazi, bi bilo zato treba za izračun prilagoditvene stopnje uporabiti neto zneske, ki so na voljo za odhodke Evropskega kmetijskega jamstvenega sklada za proračunsko leto 2021, v višini 40 368,0 milijona EUR (vmesna zgornja meja iz sklepov Evropskega sveta z dne 21. julija 2020, prilagojena za prenose, ki jih države članice sporočijo v okviru dodelitev med Evropskim kmetijskim skladom za razvoj podeželja in neposrednimi plačili).
                  
               
                     (6)
                  
                  
                     Praviloma kmetje, ki vložijo vlogo za pomoč za neposredna plačila za eno koledarsko leto (N), plačilo prejmejo v predpisanem plačilnem obdobju znotraj proračunskega leta (N + 1). Vendar lahko države članice izvedejo pozna plačila kmetom po preteku tega plačilnega obdobja znotraj določenih omejitev. Takšna pozna plačila se lahko izvedejo v naslednjem proračunskem letu. Pri uporabi finančne discipline za dano koledarsko leto se prilagoditvena stopnja ne bi smela uporabljati pri plačilih, za katera so bile vloge za pomoč vložene v koledarskih letih, za katera se finančna disciplina ne uporablja. Zato je za zagotovitev enakega obravnavanja kmetov primerno določiti, da se prilagoditvena stopnja uporablja samo za plačila, za katera so bile vloge za pomoč vložene v koledarskem letu, za katero se finančna disciplina uporablja, ne glede na to, kdaj se plačilo kmetom izvede.
                  
               
                     (7)
                  
                  
                     V členu 8(1) Uredbe (EU) št. 1307/2013 Evropskega parlamenta in Sveta (4) je določeno, da se prilagoditvena stopnja za neposredna plačila, določena v skladu s členom 26 Uredbe (EU) št. 1306/2013, uporablja samo za neposredna plačila, višja od 2 000 EUR, ki se odobrijo kmetom v ustreznem koledarskem letu. Poleg tega je v členu 8(2) Uredbe (EU) št. 1307/2013 določeno tudi, da se zaradi postopnega uvajanja neposrednih plačil prilagoditvena stopnja za Hrvaško uporablja šele od 1. januarja 2022. Prilagoditvena stopnja, ki se določi v tej uredbi, se zato ne bi smela uporabljati za plačila kmetom v navedeni državi članici.
                  
               
                     (8)
                  
                  
                     Prilagojeno prilagoditveno stopnjo bi bilo treba upoštevati za izračun vseh plačil, ki se dodelijo kmetu na podlagi vloge za pomoč, vložene za koledarsko leto 2020. Zaradi jasnosti bi zato bilo treba Izvedbeno uredbo (EU) 2020/862 razveljaviti.
                  
               
                     (9)
                  
                  
                     Za zagotovitev, da se prilagojena prilagoditvena stopnja uporablja od datuma, ko bi bilo treba začeti z izplačili kmetom v skladu z Uredbo (EU) št. 1306/2013, bi bilo treba to uredbo uporabljati od 1. decembra 2020 –
                  
               SPREJELA NASLEDNJO UREDBO:
         
            Člen 1
            
               1.   Za določitev prilagoditvene stopnje v skladu s členoma 25 in 26 Uredbe (EU) št. 1306/2013 ter v skladu s členom 8(1) Uredbe (EU) št. 1307/2013 se zneski neposrednih plačil na podlagi shem podpore iz Priloge I k Uredbi (EU) št. 1307/2013, ki presegajo 2 000 EUR in se odobrijo kmetom na podlagi vloge za pomoč, vložene za koledarsko leto 2020, znižajo za prilagoditveno stopnjo 2,906192 %.
            
            
               2.   Znižanje iz odstavka 1 se na Hrvaškem ne uporablja.
            
         
         
            Člen 2
            Izvedbena uredba (EU) 2020/862 se razveljavi.
         
         
            Člen 3
            Ta uredba začne veljati sedmi dan po objavi v Uradnem listu Evropske unije.
         
         
            Uporablja se od 1. decembra 2020.
            Ta uredba je v celoti zavezujoča in se neposredno uporablja v vseh državah članicah.
            V Bruslju, 30. novembra 2020
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 347, 20.12.2013, str. 549.
         
            (2)  Izvedbena uredba Komisije (EU) 2020/862 z dne 19. junija 2020 o določitvi prilagoditvene stopnje za neposredna plačila na podlagi Uredbe (EU) št. 1306/2013 Evropskega parlamenta in Sveta za koledarsko leto 2020 (UL L 197, 22.6.2020, str. 3).
         
            (3)  COM(2020) 443 final.
         
            (4)  Uredba (EU) št. 1307/2013 Evropskega parlamenta in Sveta z dne 17. decembra 2013 o pravilih za neposredna plačila kmetom na podlagi shem podpore v okviru skupne kmetijske politike ter razveljavitvi Uredbe Sveta (ES) št. 637/2008 in Uredbe Sveta (ES) št. 73/2009 (UL L 347, 20.12.2013, str. 608).